ডেঙ্গি প্রতিরোধে উল্লেখযোগ্য সাফল্য দক্ষিণ দিনাজপুরের। রাজ্যের অন্যান্য জেলায় যখন ডেঙ্গির বাড়বাড়ন্ত নিয়ে শুরু হয়েছে আতঙ্ক, তখন এই রাজ্যেরই দক্ষিণ দিনাজপুর প্রশাসন আগাম তৎপরতায় ডেঙ্গি নিয়ন্ত্রণে রাখতে সফল হয়েছে। জেলা স্বাস্থ্যভবনের সার্ভে রিপোর্টে এমন তথ্যই মিলেছে। 
চলতি বছরে দক্ষিণ দিনাজপুর জেলায় মাত্র ৯১ জন ডেঙ্গিতে আক্রান্ত হয়েছেন। যাঁদের মধ্যে ৪৪ জনই জেলার বাইরে থেকে ডেঙ্গিতে আক্রান্ত হয়ে জেলায় এসেছেন। অক্টোবর পর্যন্ত ডেঙ্গিতে একজনেরও মৃত্যুর খবর নেই। 

এই বিষয়ে অন্যান্য খবর

ডেঙ্গি রুখতে অভিনব কাণ্ড হাবরার গ্রামে!


২০১৬ সালে দক্ষিণ দিনাজপুরে ডেঙ্গিতে আক্রান্ত হয়েছিলেন মোট ১৬১৫ জন। ২০১৬ সালে ব্লক ভিত্তিক মোট আক্রান্তের সংখ্যা ছিল। সেই সঙ্গে বালুরঘাট পুরসভা এলাকায় ৮১ জন এবং গঙ্গারামপুর পুরসভা এলাকায় ১ জন ডেঙ্গিতে আক্রান্তের খোঁজ মিলেছিল। এ বছরের পরিসংখ্যানটি খুবই কম। এই বছর এই জেলায় একজনেরও ডেঙ্গিতে মৃত্যুর খবর পাওয়া যায়নি। 
দক্ষিণ দিনাজপুরের মুখ্য স্বাস্থ্য আধিকারিক সুকুমার দে জানিয়েছেন, পুরসভা ও ব্লক এলাকায় আগাম তৎপরতা নেওয়ায় ডেঙ্গি নিয়ন্ত্রণে অনেকটাই সাফল্য মিলেছে। বছরভর স্বাস্থ্য কর্মীরা শহর ও গ্রামাঞ্চলের বাড়িগুলিতে গিয়ে মানুষকে ডেঙ্গি সম্পর্কে সতর্ক করার পাশাপাশি ডেঙ্গির জীবাণু-বাহিত লার্ভা সম্পর্কেও সচেতন করে আসছেন। এই জেলার মানুষের সচেতনতা ও স্বাস্থ্য দফতরের তৎপরতা—দুইয়ের ফলেই অন্যান্য জেলার চাইতে দক্ষিণ দিনাজপুরে ডেঙ্গিতে আক্রান্তের সংখ্যা অনেকটাই কম বলে তিনি দাবি করেছেন।